Aðalfundi frestað vegna kröfu lífeyrissjóðs um stjórnarsæti Starfsemi HB Granda hf. skilaði á síðasta ári einum besta rekstrarárangri frá upphafi og var hagnaður félagsins 6,5 milljarðar króna , en félagið er reyndar gert upp í evrum . Á liðnu ári tók HB Grandi við tveimur nýjum uppsjávarveiðiskipum ; Venusi og Víkingi , og nú eru í smíðum þrír ísfisktogarar úti í Tyrklandi sem afhentir verða á þessu ári og því næsta . Fresta þurfti aðalfundi HB Granda hf. sem hófst föstudaginn 1. apríl síðastliðinn því stjórnarkjör gat ekki farið fram . Öll núverandi stjórn félagsins dró framboð sitt til stjórnar til baka og knúði þannig fram framhaldsaðalfund þar sem einungis tveir einstaklingar voru þá eftir í framboði til stjórnar . Boðað verður til framhaldsaðalfundar síðar , líkleglega fyrir lok þessa mánaðar . Tildrög frestunar aðalfundar er krafa stjórnar Lífeyrissjóðs verslunarmanna sem skömmu fyrir aðalfundinn óskaði eftir margfeldiskosningu við kjör til stjórnar fyrirtækisins og tilnefndi fulltrúa frá sjóðnum til stjórnar . Þetta er í annað skipti eftir kaup sjóðsins á 12% eignarhlut í fyrirtækinu sem gert er tilkall til að eiga fulltrúa í stjórn . Sjö aðrir lífeyrissjóðir eiga minni eignarhluti hver fyrir sig , en alls um 21% í fyrirtækinu . Þannig eru lífeyrissjóðir samtals með um þriðjung eignarhalds en engan fulltrúa í stjórn . Í yfirlýsingu stjórnar HB Granda í kjölfar fundarins sagði m.a. : „ Af þessu má ætla að fyrri stjórn Lífeyrissjóðs verslunarmanna hafi verið ósátt við rekstur HB Granda hf. og óskað margfeldiskosningar til að kalla eftir breytingum á stjórn félagsins og starfsemi þess . Stjórn HB Granda hf. er ekki kunnugt um hvað það er sem fyrri stjórn Lífeyrissjóðs verslunarmanna er ósátt með í starfsemi félagsins . Fyrir starfsmenn HB Granda hf. , hluthafa og stjórn er mikilvægt að sátt ríki um forystu félagsins og skýrt komi þá fram ef ágreiningur er um mikilvæga þætti í rekstri þess og í hverju sá ágreiningur felst . Með því að draga framboð sitt til baka að sinni vill stjórn HB Granda hf. skapa svigrúm fyrir nýja stjórn Lífeyrirssjóðs verslunarmanna svo hún geti farið yfir málið , “ segir m.a. í yfirlýsingu sem stjórn fyrirtækisins sendi frá sér í kjölfar frestaðs aðalfundar . HB Grandi hf. var skráður á aðallista Nasdaq OMX fyrir tveimur árum . Árangur af rekstri félagsins hefur verið í samræmi við þær væntingar sem gefnar voru í útboðslýsingu . Þá hefur góð afkoma og sjóðsstaða félagsins skapað svigrúm til hárra arðgreiðslna til hluthafa . „ HB Grandi hf. hefur þá sérstöðu meðal fyrirtækja á hlutabréfamarkaði að kjölfestu fjárfestar , sem ráða yfir rúmlega fjörutíu prósentum hlutafjár , standa að baki félaginu og hafa haft forystu fyrir þróun þess í yfir aldarfjórðung . Sú stjórn sem nú situr hefur verið einhuga um þá stefnu , uppbyggingu og rekstrarstýringu sem mótuð hefur verið og fylgt hjá félaginu , “ segir í yfirlýsingu stjórnar HB Granda . Af þessu má ráða að þrátt fyrir þriðjungs eignarhlut lífeyrissjóða í fyrirtækinu , eftir að það var skráð í Kauphöllina , eiga þeir erfitt með að fá inn fulltrúa í stjórn HB Granda . Helgast það af einarðri andstöðu kjölfestufjárfesta , en Kristján Loftsson stjórnarformaður hefur lýst yfir andstöðu sinni með að lífeyrissjóðir geri tilkall til stjórnarsetu í fyrirtækinu , enda hafi því verið vel stýrt af núverandi stjórn , eins og fram kemur m.a. í yfirlýsingunni sem vitnað er til hér að ofan .